KIRJALLINEN KYSYMYS E-3097/02 esittäjä(t): Joaquim Miranda (GUE/NGL) komissiolle. Uusiopaperitehtaan rakentamista Portugalin Mourãoon koskeva komission (mahdollinen) kanne Portugalin valtiota vastaan.



Virallinen lehti nro 222 E , 18/09/2003 s. 0044 - 0045



KIRJALLINEN KYSYMYS E-3097/02 esittäjä(t): Joaquim Miranda (GUE/NGL) komissiolle (28. lokakuuta 2002) Aihe: Uusiopaperitehtaan rakentamista Portugalin Mourãoon koskeva komission (mahdollinen) kanne Portugalin valtiota vastaan Portugalin hallitus on 17. syyskuuta annetussa asetuksessa nro 364/99 määritellyt Gescartão-yhtiön (SGPS) yksityistämistä koskevat ehdot, joiden mukaan yhtiö sulautuu Portucel Recicla de Mourão -yhtiöön, jonka laitokset on kuitenkin purettu, koska ne sijaitsevat Alquevan uuteen patoon rajoittuvalla alueella. Samassa säädöksessä on määritelty, että toiminnan jatkaja rakentaa tilalle uuden tehdasyksikön, ja siinä on annettu rakentamista koskevat määräajat. Kaikki määräajat on kuitenkin ylitetty ilman, että toimintaa jatkava ryhmittymä (Sonaen ja Europacin muodostama konsortio) noudattaa laissa säädettyjä määräyksiä. Samalla kyseinen ryhmittymä on ilmoittanut aikovansa perustaa vaihtoehtoisen yksikön eri paikkakunnalle ja eri toimialalle, mihin sillä on Portugalin edellisen hallituksen suostumus. Portugalin nykyinen hallitus, jota tapauksen kehittyminen askarruttaa ja joka antaa aihetta epäilyyn ja pitää Mourãoon kaavaillun tehdasyksikön toteuttamista mahdottomana, on ilmoittanut, että komissio on nostanut kanteen Portugalin valtiota vastaan siksi, että kyseiselle yksikölle on annettu rakennuslupa suojelualueelle. Edellä esitetty ja erityisesti Mourãon ja tähän kuntaan liittyvän alueen asukkaiden suuri ja oikeutettu huoli huomioon ottaen pyydän, että komissio vahvistaa, että mainittu kanne on nostettu ja myönteisessä tapauksessa ilmoittaa minulle sen perusteet ja sitä koskevat tiedot. Jos kanne on nostettu, pyydän vielä, että komissio ilmoittaa minulle, minkälaisia tietoja sillä oli (kanteen nostamisen aikaan) koko prosessista. Margot Wallströmin komission puolesta antama vastaus (5. joulukuuta 2002) Komissio vahvistaa vastaanottaneensa kantelun (nro 2000/4884), joka koskee parlamentin jäsenen esittämässä kysymyksessä mainittua hanketta tehdasyksikön rakentamiseksi. Komissio on lähettänyt Euroopan yhteisön perustamissopimuksen 226 artiklan nojalla Portugalille perustellun lausunnon, koska Portugali ei ole noudattanut luonnonvaraisten lintujen suojelusta 2. huhtikuuta 1979 annetun direktiivin 79/409/ETY(1) 4 artiklassa säädettyjä velvoitteita. Hankkeen vaikutuksista tehdyssä tutkimuksessa kävi itse asiassa ilmi, että hankkeen suunnitellulla sijoituspaikalla on huomattava määrä lintulajeja, erityisesti arolintuja, kuten Tetrax tetrax, Pterocles orientales, Grus grus, Otis tarda ja Burhinus oedicnemus, jotka on lueteltu direktiivin 79/409/ETY liitteessä I. Tutkimuksen perusteella näyttää siltä, että hanke vaikuttaisi haitallisesti mainittujen lajien säilymiseen. Direktiivin 79/409/ETY 4 artiklan 1 kohdan mukaan direktiivin liitteessä I mainittujen lajien elinympäristöjä on suojeltava erityistoimin, jotta varmistetaan lajien eloonjääminen ja lisääntyminen niiden levinneisyysalueella. (1) EYVL L 103, 25.4.1979.